Anunțul făcut de Kremlin. Pregătirile pentru vizita lui Vladimir Putin la Phenian, pe ultima sută de metri
- Emanuel Nițulescu
- 30 mai 2024, 20:55
Kremlinul va anunța data în timp util, a menționat secretarul de presă prezidențial.
Pregătirile pentru vizita lui Putin în RPDC sunt avansate
Pregătirile pentru vizita președintelui rus Vladimir Putin în Republica Populară Democrată Coreea (RPDC) sunt în desfășurare, a declarat secretarul de presă prezidențial rus, Dmitri Peskov, într-o conferință de presă. Kremlinul va anunța data în timp util, a menționat el.
„Pregătirile pentru vizită sunt în curs și vom face un anunț corespunzător în timp util”, a spus reprezentantul Kremlinului.
Afirmația lui Peskov a fost confirmată și de o declarație a viceministrului de externe, Andrei Rudenko, care, la rândul său a declarat că vizitele preşedintelui rus, Vladimir Putin, în Coreea de Nord şi Vietnam se află în stadiu avansat de pregătire.
Rudenko a făcut respectiva declarație în marja conferinţei Rusia-China la Moscova. El nu a indicat însă o dată pentru aceste vizite.
Relațiile ruso-nord coreene sunt foarte strânse
Liderul nord-coreean Kim Jong-un, când a vizitat Federația Rusă, în septembrie 2023, l-a invitat pe Putin să-i viziteze țara.
Președintele Rusiei, Vladimir Putin a acceptat invitația.
În ultimul timp, colaborarea dintre Rusia și Coreea de Nord s-a dezvoltat foarte mult și în special domeniul militar.
De altfel, Statele Unite acuză Coreea de Nord că sprijină Rusia cu arme şi muniţii în războiul împotriva Ucrainei.
La începutul lui martie, Shin Won-sik, ministrul apărării din Coreea de Sud, a declarat că fabricile de armament nord-coreene „funcționează la capacitate maximă” și produc armament și muniție pentru Rusia. Shin a adăugat că, din august 2023, Coreea de Nord a predat Rusiei 6.700 decare ar fi conținut 3 milioane de proiectile de artilerie de 152 mm și 500.000 de proiectile de artilerie de 122 mm.
Tot în luna martie, la câteva săptămâni după ce Seulul a acuzat Nordul că a trimis mii de containere de arme la Moscova pentru a sprijini invadarea Ucrainei, șeful serviciilor secrete al Rusiei a călătorit la Phenian pentru a discuta despre cooperarea în domeniul securității, relata agenția de presă KCNA din Coreea de Nord.